Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer IV.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe októbrového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva. 

Atmosféra súvisiaca s voľbami do NR SR v dňoch 20. a 21 septembra 2002, s formovaním novej vlády SR a jej programových priorít, ako aj správy o priaznivom vývoji niektorých ekonomických ukazovateľov, sa odrazili v zhovievavejších hodnoteniach občanov najmä pri indikátoroch hodnotiacich vývoj v uplynulých 12 mesiacoch. Pri troch z nich (doterajší vývoj inflácie, uplynulý vývoj hospodárskej situácie v štáte, doterajší vývin finančnej situácie v domácnosti) bol v októbri 2002 dosiahnutý doposiaľ najpriaznivejší výsledok. Od dlhodobého priemeru sa výraznejšie odlišovali aj očakávania vývinu nezamestnanosti, a svoju mierne nadpriemernú úroveň si zachovala i očakávaná hospodárska situácia v štáte a deklarované plány domácností na veľké nákupy. Opačný smer vývoja vzhľadom na dlhodobý priemer nadobudol indikátor očakávanej inflácie, ktorý v poslednom prieskume „skočil“ 9,2 bodu pod jeho úroveň, v dôsledku správ o pripravovanom zvyšovaní regulovaných cien a úprav nepriamych daní.

Indikátor  spotrebiteľskej  dôvery v SR mal v októbri tohto roka hodnotu –25,8. Z komparácie z predchádzajúcimi údajmi vyplýva, že aktuálny výsledok bol blízky hodnote z októbra 2000, ktorá patrila medzi relatívne najpriaznivejšie. Oproti situácii zistenej pred rokom došlo k miernemu zlepšeniu (o 5,6 bodu). 

V októbri 2002 mal indikátor spotrebiteľskej dôvery Európskej únie hodnotu –10, v kandidátskych krajinách –22. Ukazovateľ spotrebiteľskej dôvery na Slovensku (po zaokrúhlení -26) bol v oboch prípadoch horší, od priemeru členských krajín EÚ bol vzdialený 16 bodov a od priemeru kandidátskych štátov 4 body. Nepriaznivejšiu spotrebiteľskú atmosféru ako Slovensko  vykazovalo v spomínanom mesiaci z členských štátov Portugalsko (-42) a Grécko (-30), z kandidátskych krajín Poľsko (-30), Bulharsko (-28), Cyprus (-27) a Rumunsko (-27).